CPF แท็กทีม “เซเว่นฯ” มอบอาหารช่วยหมอ-อสม.จังหวัดตาก ฝ่าวิกฤต “โควิด”
“CPF” ผนึก “เซเว่น-อีเวฟเว่น” ร่วมมอบอาหารภายใต้โครงการ “CPF ส่งอาหารจากใจ ร่วมต้านภัยโควิด-19”และโครงการ "คนไทยไม่ทิ้งกัน" ช่วยเหลือหมอ-อสม. และชาวบ้าน จ.ตาก ฝ่าวิกฤตโควิด
“CPF” ผนึก “เซเว่น-อีเวฟเว่น” ร่วมมอบอาหารภายใต้โครงการ “CPF ส่งอาหารจากใจ ร่วมต้านภัยโควิด-19”และโครงการ "คนไทยไม่ทิ้งกัน" ช่วยเหลือหมอ-อสม. และชาวบ้าน จ.ตาก ฝ่าวิกฤตโควิด
28 พ.ค. 2564

บริษัท เจริญโภคภัณฑ์อาหาร จำกัด (มหาชน) หรือ CPF ผนึกกำลัง บริษัท ซีพี ออลล์ จำกัด (มหาชน) หรือ CPALL ผู้ดำเนินธุรกิจร้านสะดวกซื้อภายใต้เครื่องหมายการค้า 7-Eleven เดินหน้ามอบอาหารสำเร็จรูปพร้อมทานและน้ำดื่ม ในโครงการ “CPF ส่งอาหารจากใจ ร่วมต้านภัยโควิด-19” และโครงการ “คนไทยไม่ทิ้งกัน” ให้แก่ นายพงศ์รัตน์ ภิรมย์รัตน์ ผู้ว่าราชการจังหวัดตาก เพื่อบรรเทาความเดือดร้อนให้ชาวชุมชนในหมู่บ้านผาผึ้ง ต.เชียงทอง อ.วังเจ้า จ.ตาก จำนวน 526 หลังคาเรือน หลังจากพบผู้ป่วยติดเชื้อโควิด-19 เป็นจำนวนมาก ฃจนต้องปิดพื้นที่ชั่วคราว
โดยบริษัทฯ ได้สนับสนุนการปฏิบัติหน้าที่ของอาสาสมัครสาธารณสุขประจำหมู่บ้าน (อสม.) ในชุมชน โดยมี นายประสิทธิ์ สุนทราวิฑูร รองกรรมการผู้จัดการ ซีพีเอฟ พร้อมด้วย ผู้แทน CPALL และชาว CPF จิตอาสา ร่วมส่งมอบ ณ ศาลากลางจังหวัดตาก
ทั้งนี้ ผู้ว่าราชการจังหวัดตาก ได้กล่าวขอบคุณแทนประชาชน ที่ภาคเอกชนอย่างเครือซีพีและซีพีเอฟ นำผลิตภัณฑ์อาหารพร้อมทาน ตลอดจนน้ำดื่มและหน้ากากอนามัยมามอบในครั้งนี้ เพื่อช่วยเหลือผู้ที่ได้รับความเดือดร้อน ให้ก้าวผ่านวิกฤตโควิด-19 ครั้งนี้ไปได้โดยเร็วและยังสนับสนุนการทำงานของเจ้าหน้าที่ อสม. ที่เสียสละตนเองในการดูแลพี่น้องประชาชนอย่างเต็มกำลัง
ขณะเดียวกัน นายประสิทธิ์ สุนทราวิฑูร รองกรรมการผู้จัดการ ซีพีเอฟ และชาวซีพีเอฟจิตอาสา ร่วมกันส่งมอบผลิตภัณฑ์อาหารสำเร็จรูปพร้อมทานหลากหลายเมนู ให้แก่ นายแพทย์ธวัชชัย ยิ่งทวีศักดิ์ ผู้อำนวยการโรงพยาบาลท่าสองยาง เพื่อแทนคำขอบคุณและสนับสนุนการทำงานของบุคลากรทางการแพทย์ของโรงพยาบาลท่าสองยาง อ.ท่าสองยาง จ.ตาก
ทั้งนี้ นายแพทย์ธวัชชัย ยิ่งทวีศักดิ์ ผู้อำนวยการโรงพยาบาลท่าสองยาง ได้กล่าวขอบคุณซีพี ซีพีเอฟ และเซเว่น อีเลฟเว่น ที่เดินหน้าช่วยเหลือเจ้าหน้าที่ในพื้นที่ อ.ท่าสองยาง อย่างต่อเนื่อง ตั้งแต่การระบาดครั้งแรก ซึ่งอาหารเหล่านี้เป็นเสบียงสำคัญที่ช่วยเสริมพลังกายและเติมกำลังใจแก่บุคลากรทางการแพทย์ที่ดูแลผู้ป่วยสู้ภัยโควิดตลอด 24 ชั่วโมง
“ซีพีเอฟตระหนักถึงความเดือดร้อนของพี่น้องประชาชน ตลอดจนบุคลากรด้านสาธารณสุขที่เป็นด่านหน้า ทั้งหมอ พยาบาล และเจ้าหน้าที่ อสม. ฮีโร่ที่ลืมไม่ได้ บริษัทจึงนำความเชี่ยวชาญด้านอาหารมาร่วมเป็นส่วนหนึ่งในการช่วยเหลือสังคมและประเทศชาติ ภายใต้หลักปรัชญา 3 ประโยชน์ของเครือซีพี ด้วยการสนับสนุนอาหารพร้อมทาน อาทิ เกี๊ยวกุ้งรสต้มยำ ข้าวกะเพราไก่ ข้าวน้ำพริกอกไก่ และข้าวกล้องต้มทรงเครื่อง มามอบให้ท่านผู้ว่าฯ จ.ตาก เพื่อนำไปช่วยเหลือบรรเทาความเดือดร้อนชุมชนดังกล่าว รวมถึงสนับสนุนแก่ รพ.ท่าสองยาง บริษัทฯ หวังว่าอาหารเหล่านี้จะช่วยให้ทุกคนมีแรงกายและแรงใจสู้กับวิกฤตินี้” นายประสิทธิ์ กล่าว
โดยโครงการ “CPF ส่งอาหารจากใจ ร่วมต้านภัยโควิด-19” ดำเนินการอย่างต่อเนื่องตั้งแต่ปี 2563 จนถึงปัจจุบัน ตามนโยบายของเครือเจริญโภคภัณฑ์ ภายใต้โครงการ “ซีพีร้อยเรียงใจ สู้ภัยโควิด-19” นับตั้งแต่วันแรกถึงวันนี้ เครือซีพีและซีพีเอฟมอบอาหารพร้อมทานเพื่อบุคลากรทางการแพทย์และประชาชนไทยแล้วหลายล้านชิ้น รวมถึงน้ำดื่มและเครื่องดื่มเพื่อสุขภาพ iMU ตลอดจนวัตถุดิบอาหารสดและเครื่องปรุงรส สำหรับนำไปปรุงอาหาร แก่โรงพยาบาลหลัก โรงพยาบาลสนาม กลุ่มเปราะบาง และหน่วยงานต่างๆ กว่า 300 แห่งทั่วประเทศ เพื่อร่วมเคียงข้างคนไทยก้าวผ่านวิกฤตโควิด-19 ไปด้วยกัน